Diari Oficial de la Generalitat Valenciana


Sumari del DOGV 9944, del 25-09-2024 (2024/9771)

DECRET LLEI 10/2024, de 24 de setembre, del Consell, pel qual s’adopten mesures urgents d’ajuda en matèria agrària en resposta a l’agreujament de les condicions del sector primari derivat del conflicte bèl·lic a Ucraïna i de les condicions climatològiques
---------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2024/09/24/10**

### Versions

 10/12/2024 - Actualitat  Text inicial: 26/09/2024 - 09/12/2024 

### Dades del document

Número de DOGV
:   9944

Data del DOGV
:   25-09-2024

Secció del DOGV
:   I. DISPOSICIONS GENERALS

Número del document
:   2024/9771

CVE
:   ZRKC-D-7790-1172

Data del document
:   24-09-2024

Organisme emissor
:   Presidència de la Generalitat / Conselleria d'Hisenda, Economia i Administració Pública / Conselleria d'Agricultura, Aigua, Ramaderia i Pesca

Tipus de document
:   Decret llei

Anàlisi jurídica

 Descriptors 

:   * Conselleria d'Hisenda i Model Econòmic
    * sector agrari
    * ajuda pública
    * ajuda a l'agricultura
    * control pressupostari
    * despesa extrapressupostària
    * legislació
    * control financer
    * despesa de funcionament
    * bestreta de tresoreria

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 10.12.2024*

PREÀMBUL

I

El present decret llei, pel qual s’adopten mesures de suport al sector agrari, respon a la necessitat d’afrontar un context econòmic complex i canviant, al qual el citat sector econòmic resulta especialment vulnerable per la seua rigidesa en l’oferta derivada de les característiques productives i la seua exposició al canvi climàtic.

A pesar que s’ha observat una recuperació econòmica després de la crisi provocada per la COVID-19, l’economia de la Comunitat Valenciana, igual que la de la resta d’Espanya, afronta desafiaments significatius. La inflació persistent, les tensions geopolítiques globals i els canvis en la política monetària han generat una situació de crisi extrema en el conjunt del sector agrari valencià.

La guerra a Ucraïna, iniciada el febrer de 2022, ha exacerbat els problemes en les cadenes de subministrament globals i ha incrementat els preus dels productes energètics, i ha portat la inflació a nivells no vistos en dècades. En 2023, la inflació mitjana a Espanya va arribar al 3,5 %, amb la inflació subjacent en el 6 %, que reflectix les dificultats estructurals que afronta l’economia. El Banc Central Europeu (BCE), amb l’excepció de la reducció acordada pel seu Consell de Govern a principis de juny, ha respost a estes tensions inflacionistes amb una política monetària més restrictiva, amb l’encariment consegüent del finançament per a empreses i famílies.

A partir de juliol de 2022, el BCE va augmentar les taxes d’interés en deu ocasions consecutives, fet que les va portar del territori negatiu fins al 4,5 % el setembre de 2023. Este ajust ha sigut necessari per a controlar la inflació, però també ha contribuït a una desacceleració econòmica. A més, les ràpides pujades dels tipus d’interés en un període de temps curt han provocat episodis de pertorbació en el sistema financer, que han generat problemes en alguns bancs, tant als Estats Units com a Europa, fet que ha afegit una capa addicional d’inseguretat a la situació econòmica.

En efecte, l’impacte de la guerra d’Ucraïna en el sector agrari pot vore’s reflectit en l’increment del cost de les entrades. Segons dades oficials del Ministeri d’Agricultura, l’augment del cost per a agricultors i ramaders de factors de producció com ara fertilitzants, plançons, aliments de bestiar o maquinària va oscil·lar entre un 6 % i un 70 %, comparant el cost mitjà de l’any 2021 respecte del cost mitjà de l’any 2024 fins al mes d’abril.

II

A la Comunitat Valenciana, l’economia ha mostrat senyals de desacceleració amb un creixement del PIB del 2,4 % en 2023, una disminució respecte dels anys anteriors. Sectors clau com l’agrícola han experimentat caigudes significatives, en part a causa de condicions climàtiques adverses com la sequera, que ha afectat greument les explotacions agrícoles i ramaderes, amb repercussions directes en la indústria agroalimentària.

El sector agrari de la Comunitat Valenciana es configura com un sector estratègic, per la seua rellevància econòmica i social, però sobretot perquè garantix la seguretat alimentària de la població subministrant aliments. En el difícil escenari descrit, el sector ha demostrat un grau elevat de resiliència, amb la implicació activa de tots els seus agents i comptant amb uns nivells inèdits de suport públic de les administracions.

En efecte, el Govern d'Espanya, a través del Reial decret llei 4/2023, d'11 de maig, pel qual s'adopten mesures urgents en matèria agrària i d'aigües en resposta a la sequera i a l'agreujament de les condicions del sector primari derivat del conflicte bèl·lic a Ucraïna i de les condicions climatològiques, així com de promoció de l'ús del transport públic col·lectiu terrestre per part dels joves i prevenció de riscos laborals en episodis d'elevades temperatures, va articular una sèrie d'ajudes directes en matèria agrària.

No obstant això, sectors com l'olivar i la vinya de vinificació, importants en la Comunitat Valenciana, i vulnerables per la situació generada per la guerra d'Ucraïna, van quedar exclosos d'estes ajudes.

III

Per tot el que s’ha exposat, concorren un conjunt de circumstàncies de tal magnitud i gravetat, pels seus efectes i la seua persistència en el temps i pel seu caràcter mutable, que fan necessari adoptar mesures per a evitar conseqüències irreparables.

Del que es tracta, doncs, és de garantir la viabilitat de les explotacions agràries i amb això fer front a possibles problemes de proveïment d’aliments per reducció o fins i tot abandó de l’activitat agrària, per la qual cosa resulta inajornable l’adopció d’un pla de contingència, amb la finalitat d’oferir al sector productor els suports necessaris per a fer front a la conjuntura actual, en el marc de l’article 130.1 de la Constitució, en el qual s’assenyala que “els poders públics atendran la modernització i el desenrotllament de tots els sectors econòmics i, en particular, de l’agricultura, de la ramaderia, de la pesca i de l’artesania, a fi d’equiparar el nivell de vida de tots els espanyols” que la normativa europea preveu per a esta mena d’ajudes, i contribuir així a la sostenibilitat del sistema i a la millora del posicionament dels productors en un context de grans dificultats.

Per això cal articular ajudes directes amb la màxima celeritat administrativa possible per a garantir el suport eficaç i eficient als sectors de la ramaderia extensiva i semiextensiva que estan resultant més afectats per la crisi actual.

Atés que el pressupost és limitat, encara que la crisi econòmica derivada de la guerra d'Ucraïna ha afectat a tot el sector agrícola i ramader, s'ha determinat seleccionar als sectors més vulnerables, amb la finalitat de poder ajudar d'una forma efectiva a aquells que estan passant per un moment més crític.

La inusual escassetat de precipitacions i unes temperatures anormalment elevades definixen un escenari que amenaça l'estabilitat de determinats sectors. En particular, els de producció càrnia i làctia de boví, oví i caprí en règim extensiu i semiextensiu. L’objectiu que perseguix este decret llei és garantir el proveïment alimentari, la competitivitat i la sostenibilitat de les explotacions ramaderes, mantenint l’estabilitat del teixit productiu i econòmic de les zones rurals del nostre país a on en bona part de les ocasions no hi ha alternatives a la producció ramadera.

Finalment, la falta de pluja i el descens de les reserves d’aigua estan afectant greument els cultius, tant herbacis com llenyosos, amb un impacte extrem en el cas de les explotacions agràries amb un sistema d’explotació de cultiu en secà.

Pels motius exposats, s'ha decidit articular unes mesures consistents en ajudes a la ramaderia extensiva i semiextensiva i als cultius de secà.

En 2022, l'economia de la UE va experimentar una greu crisi provocada per l'agressió a Ucraïna per part de Rússia. El 23 de març de 2022, la Comissió va adoptar un Marc Temporal de Crisi (d'ara en avant MTC), en el qual es reconeix que l'economia de la UE està experimentant una altra pertorbació greu i es proporciona als Estats membres un conjunt d'instruments per a ajudar les empreses de la UE a fer front a problemes com les interrupcions en les cadenes de subministrament o el bloqueig del subministrament d'energia i matèries primeres i l'augment dels preus de l'energia. El Marc Temporal de Crisi va resultar modificat el 20 de juliol de 2022 i el 28 d'octubre de 2022.

El 9 de març de 2023, la Comissió va adoptar un nou Marc Temporal de Crisi i Transició (d'ara en avant MTCT), que modifica i prorroga parcialment el Marc Temporal de Crisi. En coherència amb l'actual Marc Temporal de Crisi i Transició relatiu a les mesures d'ajuda estatal destinades a recolzar l'economia després de l'agressió contra Ucraïna per part de Rússia (2023/C 101/03), les ajudes previstes en el present Decret llei s’ajusten al Marc nacional temporal relatiu a les mesures d’ajuda per a donar suport a l’economia després de la invasió d’Ucraïna per part de Rússia, aprovat per la Comissió Europea en la Decisió SA.102771 (2022/N), de 2 d’abril, modificada posteriorment per les Decisions SA. 103941 (2022/N), de 18 d'agost i SA. 104884 (2022/N), de 12 de desembre. En data 12 de desembre de 2023, la Comissió Europea va autoritzar la incorporació en el Marc Nacional Temporal de noves opcions en les mesures previstes en la secció 2.1 del MTCT, relatives a la pròrroga de la duració i a l'augment de l'import màxim global d'ajudes per empresa dedicades a la producció primària de productes agrícoles, mitjançant la Decisió SA. 110430 (2023/N).

Finalment, mitjançant la Decisió SA. 114028 (2024/N), de 23 de maig de 2024, es prorroga la possibilitat d'atorgar suport en forma d'imports limitats d'ajuda (secció 2 punt 1 del Marc Temporal) fins al 31 de desembre de 2024, a les esmentades empreses.

Estes ajudes no figuren contemplades en el Pla estratègic de subvencions 2024-2026, de la Conselleria d’Agricultura, Aigua, Ramaderia i Pesca i els seus organismes públics, aprovat per la Resolució del conseller de 5 d’abril de 2024, en virtut del que establix l’article 8.1, paràgraf 2, de la Llei 38/2002, de 17 de novembre, general de subvencions, si bé resulta essencial no ajornar per més temps l’impuls públic autonòmic a dos sectors essencials en el nostre àmbit agrari, l’agrícola i el ramader, per tal d’evitar que no es ressenten de manera irreparable les explotacions agràries que han vist perjudicada la seua situació pel greu impacte generat per la guerra d’Ucraïna, i especialment aquelles que estan patint els efectes negatius dels períodes de sequera i temperatures elevades.

La urgència i les característiques especials d’esta ajuda, tant pel seu objecte com pels imports a concedir i per l’elevat nombre de potencials persones beneficiàries que podran acollir-se a esta, requerix articular una regulació amb força de llei que permeta beneficiar milers de persones agricultores i ramaderes en el mínim temps i amb els mínims costos per a les persones beneficiàries mitjançant l’adopció de determinades mesures d’agilitació i simplificació administrativa.

És per això que es justifica l’aplicació del procediment d’urgència en la concessió, l’establiment de determinades excepcions en relació amb els requisits per a obtindre la condició de beneficiari i per a pagar les subvencions, i es faculta per a no requerir una altra justificació que la concurrència d’una determinada situació en les persones receptores de l’ajuda.

Este decret llei, per la seua condició de llei especial, permet establir les excepcions citades, perquè té capacitat per a determinar amb preferència el règim jurídic de les ajudes regulades de conformitat amb el que es disposa en l’article 22.2.b de la Llei 38/2003, de 17 de novembre, general de subvencions, així com en l’article 168.1.B de la Llei 1/2015, de 6 de febrer, d’hisenda pública, del sector públic instrumental i de subvencions. Així mateix, i en qualsevol cas, l’exoneració de determinades obligacions accessòries a la percepció de les subvencions és una possibilitat que preveu l’article 13.2 de la Llei 38/2003, citada abans.

En este sentit, el procediment no té sol·licitud, considerant sol·licitades les ajudes per totes les persones beneficiàries en qui concórreguen tots els requisits fixats en esta norma, i s’establix, així mateix, un tràmit d’ofici de comprovació de requisits, una relació de possibles persones beneficiàries, amb termini per a comunicar o realitzar al·legacions en cas que s’advertisquen errors o omissions, i comprovació d’ofici de la justificació de la subvenció.

Esta configuració només resulta possible a través d’una norma amb rang de llei. La jurisprudència del Tribunal Constitucional ha emparat l’aprovació de disposicions de caràcter socioeconòmic mitjançant l’instrument normatiu del reial decret llei en els casos en què s’aprecie una motivació explícita i raonada de la necessitat i la urgència de la mesura. El caràcter necessari s’ha afirmat en els casos de conjuntures econòmiques problemàtiques que exigixen una resposta ràpida.

Així mateix, la urgència s’ha acceptat, quan la dilació en el temps de l’adopció de la mesura de què es tracte, mitjançant una tramitació per la via normativa ordinària, podria generar perjuís addicionals.

La justificació de la utilització de l’instrument del decret llei s’empara, igualment, en una dilatada jurisprudència del Tribunal Constitucional, els requisits de la qual esta norma complix. Així, cal recordar que les sentències 6/1983, de 4 de febrer, F. 5; 11/2002, de 17 de gener, F. 4; 137/2003, de 3 de juliol, F. 3, i 189/2005, de 7 juliol, F. 3, en què ha vinculat la utilització d’esta norma a la solució d’una situació concreta que, dins dels objectius de l’òrgan emissor, i per raons difícils de prevore, requerix una acció normativa immediata en un termini més breu que el requerit per la via normal o pel procediment d’urgència per a la tramitació parlamentària de les lleis. En concret, la doctrina constitucional que conté l’STC 61/2018 (OGD 9514/505168), que arreplega la jurisprudència anterior més rellevant, indica que l’ús del decret llei s’ha estat acceptant en situacions que s’han qualificat com a “conjuntures econòmiques problemàtiques”.

Per afegiment, correspon al Consell, en esta mena de normes, formular un juí polític o d’oportunitat (STC 61/2018, de 7 de juny, FJ 4, i 142/2014, d’11 de setembre, FJ 3) sobre la conjuntura i la motivació de la norma. En este aspecte, els paràgrafs anteriors acrediten de manera suficient els motius d’oportunitat per a adoptar esta norma.

L’aprovació d’este decret llei troba el fonament en raons d’interés públic derivades de la necessitat d’adoptar mesures de suport atesa la conjuntura social, econòmica i laboral que s’ha estat donant en el nostre país i, especialment, a la Comunitat Valenciana, primer, per la crisi ocasionada per la pandèmia derivada del coronavirus, i, posteriorment, per la crisi generada per la invasió d’Ucraïna per part de Rússia, de manera que es considera urgent adoptar les mesures de suport que preveu este decret llei.

En concret, el sector agrari ha resultat especialment castigat per l’increment del preu de les entrades: llavors i plançons, fertilitzants, pinsos, productes de protecció fitopatològica, maquinària… Per això es considera que és un sector prioritari al qual dirigir la concessió d’ajudes. És urgent, a més, que els beneficiaris accedisquen a estes ajudes tan prompte com siga possible, perquè la situació actual derivada de la guerra d’Ucraïna ha representat un importantíssim minvament especialment en la producció dels cultius de secà i un increment notable dels costos de producció derivat de la necessitat de la compra de pinsos, atesa la inexistència de pastures, en el cas de la ramaderia extensiva i semiextensiva.

A la vista del que s’ha exposat anteriorment, concorren les circumstàncies d’extraordinària i urgent necessitat que establix l’article 44.4 de l’Estatut d’Autonomia de la Comunitat Valenciana com a pressupostos habilitants per a recórrer a l’instrument jurídic del decret llei.

Cal assenyalar també que este decret llei no afecta l’ordenament de les institucions bàsiques de l’Estat, els drets, els deures i les llibertats dels ciutadans que regula el títol I de la Constitució, el règim de les comunitats autònomes ni el dret electoral general.

Finalment, considerant que l’Institut Valencià d’Investigacions Agràries (IVIA), adscrit a la conselleria competent en matèria d’agricultura, té a càrrec seu els fins propis de la Generalitat d’impulsar la investigació científica i el desenrotllament tecnològic en el sector agroalimentari valencià, integrant esta contribució al progrés de la ciència agrària en el sistema de relacions de col·laboració i cooperació propi de l’activitat investigadora, es considera fonamental que dispose d’una caixa fixa del capítol VI per a poder gestionar els gastos associats a projectes d’investigació, per la qual cosa resulta necessari establir una excepció al règim general de les caixes fixes, mitjançant la modificació del Decret 25/2017, de 24 de febrer, del Consell, pel qual es regulen els fons de caixa fixa. S’introduïx així, en esta norma, una disposició addicional a fi d’habilitar la constitució d’una caixa fixa, mantenint el seu caràcter reglamentari.

D’acord amb el que disposa l’article 129 de la Llei 39/2015, d’1 d’octubre, del procediment administratiu comú de les administracions públiques, així com l’article 59 de la Llei 1/2022, de 13 d’abril, de la Generalitat, de transparència i bon govern de la Comunitat Valenciana, este decret llei s’ajusta als principis de bona regulació. Igualment, es complix el principi de necessitat, que ha quedat plenament justificat. També es complixen els principis de seguretat jurídica, proporcionalitat i eficàcia, i cal destacar que les mesures que incorpora són congruents amb l’ordenament jurídic i incorporen la millor alternativa possible atesa la situació d’excepcionalitat, ja que contenen la regulació necessària i imprescindible per a aconseguir els objectius esmentats. Finalment, en aplicació del principi d’eficiència, este projecte no comporta cap mena de càrregues administratives innecessàries o accessòries.

Quant al principi de transparència, vista la urgència per a aprovar esta norma, s’exceptuen els tràmits de consulta pública prèvia i d’audiència i informació pública, de conformitat amb l’article 133.4 de la Llei 39/2015, d’1 d’octubre, i amb l’article 14 de la Llei 4/2023, de 13 d’abril, de participació ciutadana i foment de l’associacionisme de la Comunitat Valenciana.

Per tot el que s’ha exposat, de conformitat amb el que disposen els articles 67 i 49.3.3r de l’Estatut d’Autonomia de la Comunitat Valenciana, a proposta conjunta de la consellera d’Hisenda, Economia i Administració Pública i del conseller d’Agricultura, Aigua, Ramaderia i Pesca, en virtut de les competències que, en matèria d’hisenda i en matèria agrària, els atribuïx el Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions, emesos informes preceptius per l’Advocacia General de la Generalitat i per la Direcció General de Pressupostos, amb una deliberació prèvia del Consell, en la reunió de 24 de setembre de 2024,

DECRETE

*Article 1. Objectiu i finalitat*

1. Este decret llei té per objectiu establir, amb caràcter extraordinari, mesures de suport consistents en ajudes als titulars d’explotacions agràries  que operen dins del territori autonòmic valencià i que hagen vist perjudicada la seua situació pel greu impacte generat per la guerra d’Ucraïna, per a contribuir a garantir la continuïtat de les explotacions agràries, la correcció dels desequilibris del mercat i, en últim terme, la seguretat alimentària per al proveïment de productes agrícoles i ramaders a la Comunitat Valenciana.

2. S’articulen dos modalitats d’ajudes extraordinàries: les que preveu l’article segon d’este decret llei, dirigides al sector ramader, i les que preveu l’article tercer, dirigides al sector agrícola.

*Article 2. Ajudes directes a sectors ramaders*

1. S’autoritza la concessió d’una subvenció directa a sectors ramaders per part del president de l’Agència Valenciana de Foment i Garantia Agrària (d’ara en avant, AVFGA).

Estes ajudes tindran la consideració de subvencions directes, d’acord amb el que disposen l’article 22.2 b de la Llei 38/2003, de 17 de novembre, general de subvencions, i l’article 168.1.B de la Llei 1/2015, de 6 de febrer, d’hisenda pública, del sector públic instrumental i de subvencions.

2. Seran beneficiaris d’estes ajudes les persones físiques o jurídiques, o els ens sense personalitat jurídica, productors de carn de boví (vaques alletants), d’oví i de caprí i els productors de llet de vaca, ovella i cabra, sempre que estiguen en actiu en la data de l’aprovació d’este decret llei i desenrotllen la seua activitat en règim extensiu o semiextensiu, i que hagen sigut beneficiaris d’ajudes associades a la ramaderia concedides en el 2023 sobre la base del Reial decret llei 4/2023, d’11 de maig, i d’acord amb l’ajust dels censos del 2024 segons el punt 4 d’este article.

Així mateix, el beneficiari d’estes ajudes haurà de disposar d’un compte bancari donat d’alta en l’Administració de la Generalitat o en l’Agència Valenciana de Foment i Garantia Agrària, degudament actualitzat, abans de l’1 de novembre de 2024.

3. No podran concedir-se estes ajudes a empreses afectades per sancions que la Unió Europea haja pogut establir arran de la invasió d'Ucraïna per part de Rússia, ni a empreses controlades per estes o que estiguen actives en sectors afectats per sancions.

4.Les ajudes tindran un import global a concedir de 2.000.000 euros. No obstant l'anterior, este import es podrà modificar tal com preveu l'apartat 1 de l'article 5 del Decret llei.

5.La quantia reflectida en l'apartat anterior es distribuirà entre els beneficiaris d'ajudes concedides i abonades en el 2023 sobre la base del Reial decret llei 4/2023, d'11 de maig, en els termes de quanties estimades d'acord amb els següents criteris i imports màxims d'acord amb el cens en oví i caprí segons la declaració censal anual del 2024 en REGA, i en el bestiar boví el cens que conste en el RIIA a data 1 de gener de 2024. L'ajust de l'ajuda es realitzarà amb els següents imports estimatius:

a) 84,22 euros per vaca de carn (nodrissa).

b) 9,66 euros per ovella i cabra de carn.

c) 32,72 euros per vaca de llet.

d) 5,90 euros per ovella i cabra de llet.

No es concediran ajudes quan l'import a percebre per beneficiari resulte inferior als 200 euros. Així mateix, l'import màxim de l'ajuda a percebre per beneficiari no podrà ser superior a 18.000 euros.

En cas d'insuficiència de crèdit, es reduiran proporcionalment els imports a percebre.

6. Si hi ha discrepàncies, l’import es determinarà després de la sol·licitud de l’interessat o d’ofici per la direcció general competent en matèria de ramaderia, tant en els casos de canvis de titularitat de les explotacions ramaderes com en els casos de variació de censos als que es referix l’anterior punt 4, en eixe cas es determinarà en funció del cens real.

|  |
| --- |
| Els apartats 4 i 5 de l'article 2 se modifican por el artículo 107 de la [Llei 6/2024, de 5 de desembre, de la Generalitat](https://dogv.gva.es/va/eli/es-vc/l/2024/12/05/6/dof/vci/html), de simplificació administrativa (DOGV núm. 10905 de 09.12.2024). |

*Article 3. Ajudes directes a sectors agrícoles*

1. Autoritza la concessió d’una subvenció directa a sectors agrícoles el president de l’AVFGA.

Estes ajudes tindran la consideració de subvencions directes, d’acord amb el que disposen l’article 22.2 b de la Llei 38/2003, de 17 de novembre, general de subvencions, i l’article 168.1. B de la Llei 1/2015, de 6 de febrer, d’hisenda pública, del sector públic instrumental i de subvencions.

2. Seran beneficiaris de les ajudes les persones físiques o jurídiques, o els ens sense personalitat jurídica, titulars d’explotacions agràries incloses en el Registre d’explotacions agràries de la Comunitat Valenciana en data 31 d’agost de 2024.

Així mateix, el beneficiari d’estes ajudes haurà de disposar d’un compte bancari donat d’alta en l’Administració de la Generalitat o en l’Agència Valenciana de Foment i Garantia Agrària, degudament actualitzat, abans de l’1 de novembre de 2024.

3. No podran concedir-se estes ajudes a empreses afectades per sancions que la Unió Europea haja pogut establir arran de la invasió d'Ucraïna per part de Rússia, ni a empreses controlades per estes o que estiguen actives en sectors afectats per sancions.

4. Seran superfícies admissibles per a les ajudes les cultivades de cereals, oleaginoses i proteaginoses en secà i cultius permanents en secà.

5. L’ajuda consistirà en el pagament d’una quantitat a tant alçat. La quantia de les ajudes s’establirà de la manera següent:

|  |  |  |  |
| --- | --- | --- | --- |
| *Cultiu* | *Superfície mínima (ha)* | *Dimensió total de l’explotació (ha)* | *Import màxim per titular (€)* |
| Cultius herbacis | >= 1 | >= 1 i <=3  >3 i <=5  >5 i<=20  >20 i <=50  >50 i <=100  >100 i <=200  >200 | 200  300  600  900  1.200  3.000  4.500 |
| Cultius permanents | >= 0,5 | >= 0,5 i <=1,5  >1,5 i <=3  >3 i <=5  >5 i <=10  >10 | 200  300  500  1.000  1.200 |

  

6. Les ajudes tindran un import global màxim a concedir de 37.615.043 €.

En cas d’insuficiència de crèdit, es reduiran els imports a percebre de manera proporcional a l’import de les ajudes que percebria cada beneficiari en el cas d’haver-hi crèdit suficient.

*Article 4. Procediment de concessió*

1. Estes ajudes es concediran de manera directa, de la manera que preveu este article.

2. L’administració actuant consultarà o recaptarà d’ofici les dades que acrediten el compliment dels requisits que preveu este decret llei quan ja estiguen en el seu poder o els haja elaborat qualsevol altra administració.

3. En atenció a la naturalesa de les subvencions que preveu este decret llei, s’exceptua el compliment dels requisits previstos per a obtindre la condició de persona beneficiària compresos en l’apartat 2 de l’article 13 de la Llei 38/2003, de 17 de novembre, general de subvencions.

4. En relació amb el pagament de les subvencions, quan els beneficiaris siguen persones físiques, es pagarà independentment que estes estiguen o no al corrent en el compliment de les seues obligacions tributàries i davant de la Seguretat Social, o tinguen la condició de subjecte deutor per resolució de procedència de reintegrament.

Atés que per a poder pagar les subvencions concedides a persones jurídiques estes han d’estar al corrent en el compliment de les seues obligacions tributàries i davant de la Seguretat Social, i no tindre la condició de subjecte deutor per resolució de procedència de reintegrament, hauran d’autoritzar expressament l’administració actuant a consultar les seues dades tributàries o, en defecte d’això, hauran d’aportar la documentació acreditativa corresponent. Quant a les dades relatives a la Seguretat Social, en cas que s’oposen al fet que l’administració actuant les consulte, també hauran d’acreditar estar al corrent d’estes obligacions. El compliment de les obligacions per reintegrament de subvencions es farà mitjançant una declaració responsable.

5. El termini màxim per a dictar una resolució expressa i publicar-la finalitzarà el 31 de desembre de 2024, d’acord amb el que establix en el Marc nacional temporal amb relació a les mesures d’ajuda per a donar suport a l’economia després de la invasió d’Ucraïna per part de Rússia. El venciment d’este termini sense haver-se publicat la resolució legitima les persones interessades per a considerar desestimada la subvenció per silenci administratiu.

6. S’atribuïx la instrucció del procediment a la direcció general competent en matèria de producció agrícola i ramadera i a la direcció general competent en matèria de política agrícola comuna. S’ordenarà el pagament per la persona titular de la presidència de l’AVFGA, a proposta de la persona titular de la direcció general competent en la matèria de producció agrícola i ramadera. A este efecte, el procediment s’ajustarà als apartats següents:

a) La relació de possibles beneficiaris es publicarà en la seu electrònica de la Generalitat i podrà consultar-se des de l’adreça d’Internet [sede.gva.es/proc97587](https://sede.gva.es/va/inicio/procedimientos?id_proc=97156).

Esta relació inclourà els titulars de les explotacions en els quals concórreguen els requisits d’activitat requerits, la superfície agrícola o els caps de bestiar computats, així com la quantia provisional de l’ajuda a rebre, amb indicació de si es disposa o no del compte bancari en la qual s'ingressarà l'ajuda, d’acord amb el disposen els articles segon i tercer, amb un informe de la direcció general competent en política agrària comuna.

Sense perjuí d’això, l’Administració podrà remetre un avís informatiu mitjançant dispositiu electrònic a les persones interessades.

b) Els possibles beneficiaris disposaran d’un termini de 15 dies hàbils a comptar de l’endemà de la publicació de la relació de possibles beneficiaris per a rebutjar l’ajuda, oposar-se a la consulta de les seues dades prevista en els apartats segon i tercer, i, en el cas de les persones jurídiques, autoritzar la consulta de les seues dades tributàries o aportar l’acreditació corresponent i declarar responsablement el compliment d’obligacions de reintegrament de subvencions. Els possibles beneficiaris que, segons siga procedent, no autoritzen, o s’hi oposen, les consultes de les dades que preveu este decret llei, o no presenten la declaració responsable referida, hauran d’aportar l’acreditació corresponent en el termini mencionat. La no aportació de l’esmentada documentació en termini tindrà els mateixos efectes que el rebuig de l’ajuda. Tant el rebuig de l’ajuda com les autoritzacions, les oposicions i declaracions esmentades i l’aportació documental corresponent podran realitzar-se utilitzant el corresponent formulari normalitzat disponible en la seu electrònica de la Generalitat a través de l’adreça d’Internet [sede.gva.es/proc97587](https://sede.gva.es/va/inicio/procedimientos?id_proc=97910).

c) Els possibles beneficiaris, o els interessats que no figuren en la relació publicada, disposaran del mateix termini de 15 dies hàbils per a presentar les al·legacions que consideren oportunes, i aportar la documentació corresponent que acredite els possibles errors, omissions o altres circumstàncies que consideren convenients. La presentació de les al·legacions podrà efectuar-se utilitzant el formulari normalitzat disponible de la seu electrònica de la Generalitat a través de l’adreça d’Internet [sede.gva.es/proc97587](https://sede.gva.es/va/inicio/procedimientos?id_proc=97626).

d) Quan els possibles beneficiaris necessiten donar d’alta un compte bancari, per no haver percebut abans una ajuda de l’Administració de la Generalitat o de l’AVFGA, o vullguen modificar un compte bancari comunicat a estes prèviament, esta actuació es podrà realitzar de manera telemàtica a través de la seu electrònica de la Generalitat, a través de l’adreça d’Internet [sede.gva.es/proc97587](http://sede.gva.es/va/inicio/procedimientos?id_proc=97064).

e) Transcorregut el termini al qual es referixen les lletres b, c i d, l’òrgan instructor emetrà els informes que comprendran la proposta de relació de beneficiaris per a cada modalitat d’ajuda extraordinària, amb el detall de les ajudes rebutjades, el resultat de les al·legacions presentades i l’existència de compte bancari, entre altres aspectes.

f) Sobre la base dels informes emesos per l’òrgan instructor, la persona titular de la Presidència de l’AVFGA emetrà resolucions de concessió de les ajudes corresponents als beneficiaris que no hagen exercit les facultats de rebuig.

g) Estes resolucions es publicaran en el DOGV, posaran fi a la via administrativa i en contra podrà interposar-se, potestativament, un recurs de reposició davant del president de l’AVFGA en el termini d’un mes, a comptar de l’endemà de la seua publicació, d’acord amb els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé un recurs un contenciós administratiu davant del Jutjat Contenciós Administratiu, en el termini de dos mesos, comptats a partir de l’endemà de la seua publicació, tot això de conformitat amb l’article 46.1 de la Llei reguladora de la jurisdicció contenciosa administrativa (Llei 29/1998, de 13 de juliol, publicada en el BOE núm. 167, de 14 de juliol de 1998).

h) Estes subvencions seran objecte de publicitat en la Base de dades nacional de subvencions, de conformitat amb el que establix el Reial decret 130/2019, de 8 de març, pel qual es regula la Base de dades nacional de subvencions i la publicitat de les subvencions i altres ajudes públiques.

*Article 5. Finançament*

1. L'import global màxim de les ajudes a concedir derivades d'este decret llei ascendix a 04.165.312 euros amb càrrec a fons propis de la Generalitat, amb la distribució següent:

– 2.000.000 euros per a les ajudes al sector ramader

–15.000.000 euros per a les ajudes al sector agrícola

No obstant això, qualsevol romanent de les ajudes d'un dels dos sectors, si és el cas, podrà transferir-se a l'import global previst per a les ajudes de l'altre.

2. Perquè siga exigible el pagament de les subvencions que preveu esta norma, serà necessària l’existència de crèdit adequat i suficient, i per això es tramitarà el corresponent expedient de modificació pressupostària.

|  |
| --- |
| El artículo 5 se modifica por el artículo 107 de la [Llei 6/2024, de 5 de desembre, de la Generalitat](https://dogv.gva.es/va/eli/es-vc/l/2024/12/05/6/dof/vci/html), de simplificació administrativa (DOGV núm. 10233 de 09.12.2024). |

*Article 6. Compliment de la normativa d’ajudes d’estat i acumulació d’ajudes*

1. En relació amb el compliment de la normativa d’ajudes d’estat, les ajudes previstes es configuren de conformitat amb el Marc nacional temporal relatiu a les mesures d’ajuda per a donar suport a l’economia després de la invasió d’Ucraïna per part de Rússia (d’ara en avant, Marc nacional temporal Ucraïna) aprovat per la Comissió Europea en la Decisió SA.102771 (2022/N), de 2 d’abril, i modificacions posteriors d’esta decisió per les Decisions SA. 103941 (2022/N), de 18 d'agost, SA. 104884 (2022/N), de 12 de desembre, SA. 110430 (2023/N), de 12 de desembre de 2023, i SA. 114028 (2024/N), de 23 de maig de 2024, en coherència amb l’actual Marc temporal de crisi i transició relatiu a les mesures d’ajuda estatal destinades a impulsar l’economia després de l’agressió contra Ucraïna per part de Rússia (2023/C 101/03).

2. En concret, les presents ajudes s'acullen a la secció 2.7.1 (ajuda temporal per import limitat) del Marc Nacional Temporal i en la Secció 3 de la versió consolidada del Marc Nacional Temporal de 16 de desembre de 2022. Per tant, les ajudes podran acumular-se entre si, sempre que es respecten els imports màxims establits en l'article 7.

3. Les ajudes seran integrades en la Base de dades nacional de subvencions, i es podran efectuar per mitjà de consulta a la mateixa la comprovació de no superació de la quantia màxima permesa, així com de les  regles d’acumulació previstes, en aplicació del Marc temporal de crisi i transició relatiu a les mesures d’ajuda estatal destinades a impulsar l’economia després de l’agressió contra Ucraïna per part de Rússia (2023/C 101/03) o del Marc nacional temporal Ucraïna, en els reglaments de minimis, el Reglament d’exempció per categories, del Marc temporal relatiu a la COVID-19 i les ajudes que hagen pogut rebre destinades a reparar els perjuís causats per esdeveniments de caràcter excepcional en aplicació de l’article 107.2.b del Tractat de funcionament de la Unió Europea a conseqüència de la invasió d’Ucraïna per part de Rússia.

4. En cas d'incompliment de les condicions de concessió de les ajudes procedirà el reintegrament de les quantitats percebudes en concepte de subvenció, d'acord amb l'article 37 de la Llei 38/2003, de 17 de novembre, i mitjançant el procediment establit en el Títol II de la citada Llei, i en el Títol III del seu Reglament.

5. En relació amb l'afectació econòmica de les empreses per les conseqüències derivades de la invasió d'Ucraïna, de conformitat amb el punt 8.2 del Marc Nacional Temporal Ucraïna, i tenint en compte que no existix sol·licitud expressa de les ajudes, s'entén que la declaració d'afecció pel conflicte bèl·lic es realitza d'ofici.

*Article 7. Límits de les ajudes*

1. L’import de les ajudes concedides en aplicació d’este decret llei en cap cas podrà ser d’una quantia tal que, juntament amb altres subvencions públiques que puguen rebre les parts beneficiàries d’estes ajudes, supere el cost de l’actuació.

2. Les presents ajudes, acollides a la secció 2.7.1 (ajuda temporal per import limitat) del Marc Nacional Temporal i la Secció 3 de la versió consolidada del Marc Nacional Temporal de 16 de desembre de 2022, no podran superar els 280.000 € per empresa o autònom actiu en els sectors de la producció primària de productes agrícoles. En el càlcul d'esta quantitat no es tindrà en compte les ajudes que en aplicació del Marc Nacional Temporal hagen sigut reemborsades per les empreses o autònoms.

*Article 8. Protecció de dades de caràcter personal*

1. La gestió de les ajudes que preveuen estes bases comporta el tractament de dades de caràcter personal, per la qual cosa cal complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

En relació amb este tractament de dades personals, la Conselleria d’Agricultura, Aigua, Ramaderia i Pesca tractarà les dades de caràcter personal per compte de l’Agència Valenciana de Foment i Garantia Agrària. En conseqüència, la Conselleria d’Agricultura, Aigua, Ramaderia i Pesca actuarà com a encarregada del tractament de dades de caràcter personal, a l’empara del que preveu l’article 28 del Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades.

2. D’acord amb el que preveuen els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre, respecte del tractament de dades de caràcter personal, cal informar sobre:

a) Nom del tractament: ajudes en matèria agrícola, agroalimentària i desenrotllament rural de l’Agència Valenciana de Foment i Garantia Agrària

b) Responsable del tractament: persona titular de la Direcció de l’Agència Valenciana de Foment i Garantia Agrària

c) Finalitat del tractament: gestionar ajudes en matèria agrària i agroalimentària de l’Agència Valenciana de Foment i Garantia Agrària, incloses les relatives a la política agrícola comuna, finançades pel Fons Europeu Agrícola de Garantia (FEAGA) i el Fons Europeu Agrícola de Desenrotllament Rural (FEADER).

d) Exercici de drets: les persones interessades tenen dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al tractament d’estes, i a no ser objecte de decisions individuals automatitzades, de manera presencial o telemàtica, d’acord amb el que es preveu en l’adreça d’internet següent: [sede.gva.es/va/proc19970](https://sede.gva.es/va/inicio/procedimientos?id_proc=19467).

e) Reclamacions: sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, d’acord amb el que preveu l’adreça d’internet [sede.gva.es/va/proc22094](https://sede.gva.es/va/inicio/procedimientos?id_proc=22269), sense perjuí de la possibilitat de reclamar davant de l’Agència Espanyola de Protecció de Dades.

f) Es pot obtindre informació més detallada en l’enllaç següent:

<https://gvaoberta.gva.es/va/registre-activitats-de-tractament>.

3. En el disseny dels formularis d’al·legacions i aportació documental i en les publicacions i altres actes administratius caldrà tindre en compte els principis de protecció de dades. En concret, les dades personals hauran de ser adequades, pertinents i limitades al que siga necessari en relació amb les finalitats per a les quals es tracten.

4. En tota la gestió de les ajudes s’haurà de garantir una seguretat adequada de les dades personals, inclosa la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l’aplicació de mesures tècniques o organitzatives apropiades que permeten aconseguir la integritat i la confidencialitat de les dades.

*Article 9. Publicitat i informació*

1. La Conselleria d’Agricultura, Aigua, Ramaderia i Pesca garantirà la publicació en un lloc web global dedicat a les ajudes estatals a escala nacional o regional:

a) El text complet del règim d’ajudes i les seues disposicions aplicables o la base jurídica de les ajudes individuals, o un enllaç a este.

b) La identitat de l’autoritat o autoritats atorgants.

c) La identitat dels beneficiaris individuals, la forma i l’import d’ajuda concedit a cada beneficiari, la data de concessió, el tipus d’empresa (pime/gran empresa), la regió del beneficiari (en el nivell NUTS II) i el principal sector econòmic en el qual el beneficiari té les seues activitats (nivell de grup NACE). Este requisit pot no aplicar-se respecte de les concessions d’ajuda individuals que no excedisquen els llindars següents:

i) 10.000 euros per als beneficiaris actius en la producció agrícola primària.

ii) 100.000 euros per als beneficiaris actius en els sectors de la transformació de productes agrícoles, la comercialització de productes agrícoles, el sector forestal o que exercixen activitats excloses de l’àmbit d’aplicació d’article 42 del tractat.

2. La informació que preveu l’apartat anterior ha de publicar-se després de dictar-se la corresponent resolució de concessió, i ha de conservar-se durant almenys 10 anys i estar disponible per al públic en general sense restriccions.

Article 10. Transparència, subministrament d’informació i dades obertes

En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions, les persones beneficiàries de la subvenció hauran de complir les següents obligacions de transparència:

1. Les entitats privades han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

a) Perceben durant el període d’un any ajudes o subvencions públiques en una quantia superior a 100.000 euros.

b) Perceben durant el període d’un any natural alguna ajuda o subvenció de les entitats públiques de la Comunitat Valenciana que arreplega l’article 3 de la Llei 1/2022, en una quantia superior a 50.000 euros.

c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros. En particular, s’hauran de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6, i l’econòmica i pressupostària de l’article 8 d’esta. La publicació es farà per mitjà de la pàgina web de l’entitat o bé de la plataforma TEP – Transparència Entitats Privades, de GVA Oberta, a la qual es pot accedir en gvaoberta.gva.es/va/tep.

Esta informació s’ha de publicar a partir de l’any següent a aquell en què s’hagen superat els llindars establits i s’haurà de mantindre publicada durant almenys quatre anys naturals.

2. Sense perjuí de les obligacions que preveu l’apartat anterior, totes les entitats o les persones beneficiàries de subvencions hauran de donar la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent el logotip de la Generalitat en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l’activitat subvencionada.

3. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d’abril, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que haja fet el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l’article 5 de la Llei 1/2022, de 13 d’abril.

4. Els nous conjunts de dades que es generen per formalitzar i desenrotllar les subvencions que atorga l’Administració de la Generalitat s’han de disposar, sempre que siga possible, com a conjunt de dades obertes.

DISPOSICIÓ ADDICIONAL

*Única. Modificació del Decret 25/2017, de 24 de febrer, del Consell, pel qual es regulen els fons de caixa fixa*

S’afig una disposició addicional al Decret 25/2017, de 24 de febrer, del Consell, pel qual es regulen els fons de caixa fixa, amb la següent redacció:

“Disposició addicional única. Caixa fixa de l’Institut Valencià d’Investigacions Agràries

L’Institut Valencià d’Investigacions Agràries, en atenció a les necessitats derivades de l’atenció de gastos vinculats a projectes d’investigació que per la seua naturalesa siguen susceptibles de tramitar-se per caixa fixa, podrà disposar de fons de caixa fixa per a l’atenció d’estos gastos, que s’imputaran als subconceptes corresponents del seu capítol VI amb la limitació de 400.000 euros en l’exercici pressupostari, sense perjuí dels límits establits per a pagaments individuals”.

Esta disposició mantindrà el seu rang reglamentari.


> > València, 24 de setembre de 2024


> > Carlos Mazón Guixot

> > President de la Generalitat


> > Ruth María Merino Peña

> > Consellera d'Hisenda, Economia i Administració Pública


> > Miguel Barrachina Ros

> > Conseller d'Agricultura, Aigua, Ramaderia i Pesca


Còpia Permalink ELI